b'\n_START_ARTICLE_\nKarakki\n_START_PARAGRAPH_\nKarakki tai nao oli 1400-luvulla V\xc3\xa4limeren alueella kehitetty kolmi- tai nelimastoinen purjealus. Karakille tyypillisi\xc3\xa4 ovat py\xc3\xb6ristetty per\xc3\xa4osa per\xc3\xa4- ja keulakorokkeilla. Takilassa oli raakapurjeet fokka- ja isomastoissa ja latinalaispurjeet mesaanimastossa. P\xc3\xa4\xc3\xa4masto oli aina selv\xc3\xa4sti muita korkeampi._NEWLINE_Karakit olivat ensimm\xc3\xa4isi\xc3\xa4 kelvollisia aluksia valtameripurjehdusta ajatellen. Ne olivat riitt\xc3\xa4v\xc3\xa4n suuria ollakseen vakaita kovassa aallokossa, ja riitt\xc3\xa4v\xc3\xa4n tilavia kuljettaakseen pitk\xc3\xa4ll\xc3\xa4 matkalla tarvittavat elintarvikkeet. Karakeista teki lujarakenteisia niiss\xc3\xa4 olevat koko rungon mittaiset vahvistushirret, joita kutsuttiin rusteiksi. Niit\xc3\xa4 saattoi olla jopa nelj\xc3\xa4 kappaletta. Alustyyppi oli espanjalaisten ja portugalilaisten suosiossa, ja sit\xc3\xa4 k\xc3\xa4ytettiin tutkimusmatkoilla 1400\xe2\x80\x931500-luvuilla. _NEWLINE_Espanjaksi alustyyppi\xc3\xa4 kutsuttiin nimill\xc3\xa4 carraca tai nao, portugaliksi taas nimell\xc3\xa4 nau. Molemmat tarkoittivat yksinkertaisesti laivaa. Ranskaksi alustyypin nimi oli nef. Englannissa laivaston karakin nimitys oli great ship.'